《台城路 张次柳公子花影庵填词图》
清代·姚燮

翠薇信阻红蘅远，谁问客怀孤峭。鹤下云间，舟回剡曲，赢得开樽一笑。

风流玉照。况南浦能歌，王孙年少。醉倚青灯，夜来愁我梦芳草。

相逢犹恨未早。爇檀重展卷，差慰孤抱。明月斜时，纤莺睡后，伴个吹笙鬟小。

春韶易老。莫寸许柔肠，露缠烟袅。且贳蠡船，去歌新水调。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。